Amerika onttrek hom aan SiriëDie Amerikaanse president, Donald Trump, sê die stryd teen die IS in Sirië is gewonne. (Foto: Ting Shen, Xinhua) Die VSA sê hy is besig om sy troepe aan Sirië te onttrek nadat pres. Donald Trump verklaar het die terreurgroep Islamitiese Staat (IS) is verslaan. Sowat 2 000 soldate het IS in die noordooste van die oorlogmoeë Sirië grotendeels uitgewis, maar plek-plek bly nog groepies vegters oor, berig die BBC. Vroeër is aangeneem verdedigingsbeamptes wou Amerika se teenwoordigheid in Sirië handhaaf om te keer dat IS sy strydmagte herbou. Sarah Huckabee Sanders, Withuis-woordvoerder, het egter in ŉ verklaring gesê: “Hierdie oorwinnings oor die IS in Sirië beteken nie die einde van die koalisie of sy veldtog nie.” Amerika sal sy troepe huis toe bring “terwyl ons begin oorskakel na ŉ nuwe fase in die veldtog”, het sy volgens Deutsche Welle gesê. Hoewel militêre sekuriteitsraadgewers Trump probeer oortuig het om nie opdrag vir die onttrekking te gee nie, het hy vasgeskop. Amptenare het aangevoer die onttrekking sal Koerdiese vegters in die steek laat en Amerika se geloofwaardigheid in gedrang bring. Maar die voormalige Trump-raadgewer Christian Whiton skryf in ŉ meningstuk vir Fox News die besluit om al 2 000 soldate binne 60 dae te onttrek, moet gevier word as “ŉ groot oorwinning oor die IS-terreurgroep en die vervulling van Trump se belofte om nie by nasiebou betrokke te raak nie”. Stabilisering was nooit sy doelwit nie. Trump het sy presidentsveldtog gevoer met die belofte dat hy die IS sou verpletter, skryf Whiton. “Stabilisering was nooit sy doelwit nie en dit moes ook nie gewees het nie. “Sirië is steeds in ŉ burgeroorlog gewikkel … maar om pres. Basjar al-Assad te vervang, sal ŉ groot oorlog soortgelyk aan dié in Irak verg en ŉ nasie wat verpletter is deur agt jaar se bloedige konflik, aan ernstige lyding onderwerp.” Die VSA se bondgenote is egter nie gelukkig met die onttrekking nie. Brittanje se minister van verdediging, Tobia Ellwood, het dadelik op die Withuis se aankondiging gereageer en gesê hy “verskil ten sterkste” van Amerika se besluit, berig Sky News. “[Die IS] het ontaard in ander vorme van ekstremisme en hou beslis steeds ŉ bedreiging in,” het hy getwiet.